हावड़ा ब्रिज या हाबड़ा के पुल कलकत्ता आ हावड़ा के बीच में हुगली नदी पर बनल एगो कैंटीलीवर पुल बाटे। भारत के एगो इतिहासी पुल हवे जे 1943 में चालू भइल। सुरुआत में एकर नाँव नया हावड़ा ब्रिज रहल काहें से कि ई पुराना पीपा वाला पुल (पंटून ब्रिज) के जगह लेवे खातिर बनावल गइल रहे। 1965 में एकर ऑफिशियल नाँव बदल के रवींद्रनाथ टैगोर के नाँव पर रवींद्र सेतु रख दिहल गइल; बंगाल के महान कवी आ साहित्यकार, संगीतकार गुरुदेव रवींद्रनाथ टैगोर के नाँव पर, जे पहिला भारतीय आ एशियाई नोबल लौरियेट रहलें। लोग में अभिन ले ई हावड़ा ब्रिज के नाँव से बेसी जानल जाला।